V E N D I M
[bookmark: _GoBack]Nr.478, datë 29.7.1998

PËR KRIJIMIN E KOMISIONIT TË TRANSPORTIT RRUGOR

Në mbështetje të nenit 86 të ligjit nr.8308, datë 18.3.1998 “Për transportet rrugore”, me propozimin e Ministrisë së Punëve Publike dhe Transportit, Këshilli i Ministrave

V E N D O S I:

1. Krijohet në Ministrinë e Punëve Publike dhe Transportit “Komisioni i transporteve rrugore”.
2. Komisioni i transporteve rrugore përbëhet nga:
	- Zëvendësministri i Punëve Publike dhe Transporti
	kryetar

	- Drejtori i Drejtorisë së Zhvillimit të Transportit
	zëvendëskryetar

	- Drejtori i Institutit të Transporteve
	anëtar

	- Drejtori i Drejtorisë së Përgjithshme të Rrugëve
	anëtar

	- Përfaqësuesi i Ministrisë së Ekonomisë Publike dhe Privatizimit
	anëtar

	- Përfaqësuesi i Ministrisë së Bashkëpunimit Ekonomik dhe Tregtisë
	anëtar

	- Përfaqësuesi i Ministrisë së Financave
	anëtar

	- Përfaqësuesi i Ministrisë së Rendit Publik
	anëtar

	- Përfaqësuesi i Ministrisë së Bujqësisë dhe Ushqimit
	anëtar

	- Përfaqësuesi i Drejtorisë së Përgjithshme të Doganave
	anëtar

	- Përfaqësuesi i Dhomës Kombëtare të Industrisë dhe Tregtisë
	anëtar

	- Përfaqësues nga shoqatat e transportuesve
	anëtarë


Me kërkesën e kryetarit, në mbledhjen e komisionit, në vartësi të problemeve që përmban rendi i ditës, mund të ftohen të marrin pjesë edhe ekspertë të institucioneve studimore–shkencore, që lidhen me fushën e transporteve rrugore.
3. Komisioni i transporteve rrugore është organ konsultativ i Ministrit të Punëve Publike dhe Transportit, që jep mendime për koordinimin dhe harmonizimin e politikës së zhvillimit të transporteve rrugore me llojet e tjera të transportit, si dhe me politikën e përgjithshme të zhvillimit të ekonomisë kombëtare.
Komisioni i transportuesve rrugorë ka të drejtë të propozojë dhe të japë mendimin për nxjerrjen ose ndryshimin e akteve ligjore dhe nënligjore, në zbatim të politikave të zhvillimit të transporteve rrugore dhe për përshtatjen e tyre me rregullat e organizatave ndërkombëtare, në të cilat Republika e Shqipërisë është anëtare.
4. Komisioni merr në shqyrtim dhe jep mendime për problemet që kanë lidhje me:
- strategjinë e zhvillimit perspektiv të transporteve rrugore, në tërësi, si dhe të llojeve të veçanta;
- drejtimin, organizimin dhe sistemet e informacionit në transportet rrugore;
- përmirësimin dhe përsosjen e cilësisë së shërbimeve të transporteve rrugore;
- shtrirjen e teknologjive të përparuara në rritjen e efikasitetit të përdorimit të aftësive transportuese;
- trafikun e lëvizjes së mjeteve të transporteve rrugore;
- probleme të tjera, që kanë lidhje me transportet rrugore, koordinimin me llojet e tjera të transportit, me infrastrukturën rrugore, sigurimin e lëvizjes, etj.
5. Komisioni i transporteve rrugore mblidhet një herë në 6 muaj. Me kërkesën e kryetarit, ose të njërit prej anëtarëve të tij, komisioni mund të mblidhet edhe para këtij afati.
6. Rregullorja e funksionimit të komisionit të transporteve rrugore dhe ajo e sekretarisë së tij
miratohet nga Ministri i Punëve Publike dhe Transportit.
Ky vendim hyn në fuqi menjëherë.
KRYEMINISTRI 
Fatos Nano
